सीरिया इस वक्त सुरक्षा के लिहाज से सबसे खतरनाक संभावनाओं वाला इलाका है। एक तरफ राष्ट्रपति बशर अल-असद की सरकार है, जिस पर रासायनिक हथियार जमा करने का आरोप है, और दूसरी तरफ बशर को उखाड़ फेंकने के लिए हथियारबंद विद्रोही हैं, जो किसी से भी हाथ मिला सकते हैं। फिर आइएसआइएस है जो आतंक का पर्याय है। ऐसे में, शांति का रास्ता आसान नहीं है। और भी मुश्किल यह है कि सीरिया बड़ी ताकतों की वर्चस्व की लड़ाई में भी फंस गया है। सीरिया के गृहयुद्ध में रूस सात साल से बशर का साथ देता आ रहा है और 2015 से वहां उसकी सैन्य मौजूदगी भी है। यह अमेरिका और उसके मित्र-देशों को रास नहीं आता। उनकी सैन्य कार्रवाई ने रूस के साथ उनके तनाव को और बढ़ा दिया है। जहां यूरोपीय संघ और आस्ट्रेलिया ने सीरिया के खिलाफ सैन्य कार्रवाई का समर्थन किया है, वहीं रूस ने इसकी तीखी निंदा करने के साथ ही परिणाम भुगतने की चेतावनी भी दी है।